b'\n_START_ARTICLE_\nEls Pescadors de l\'Escala\n_START_SECTION_\nHist\xc3\xb2ria\n_START_PARAGRAPH_\nIntegrat originalment per pescadors, el grup anomenat Els Pescadors de l\'Escala va ser fundat el 1963 i, origin\xc3\xa0riament, era format per Ferran Catal\xc3\xa0, Sime\xc3\xb3 Catal\xc3\xa0 i Lluci\xc3\xa0 Carb\xc3\xb3 i tot seguit s\'hi van incorporar Joan Farr\xc3\xa9s i l\'acordionista Carles Mallart. Van fer la seva primera actuaci\xc3\xb3 fora de l\'Escala el 1966 a Palam\xc3\xb3s i el 1971 es van estrenar a la cantada d\'havaneres de Calella de Palafrugell. Van enregistrar el seu primer LP (Can\xc3\xa7ons de taverna) l\'any 1976, per a la s\xc3\xa8rie Dol\xc3\xa7a Catalunya de la discogr\xc3\xa0fica Hispavox. Aquest \xc3\xa0lbum inclou interpretacions de can\xc3\xa7ons populars o d\'autors com Joaquim Oliveras o el mestre Bertomeu, can\xc3\xa7ons sovint d\'humor gruixut (La sardina, La garrafa, El marxant, La Ramona i en Tonet", El cirurgi\xc3\xa0), sardanes (A l\'\xc3\x80ngel Guimer\xc3\xa0), havaneres (El meu avi d\'Ortega Monasterio, La barqueta) i un tema sobre l\'any internacional de la dona (L\'alliberaci\xc3\xb3)._NEWLINE_El 1972 es va escindir. Per una banda, Ferran Catal\xc3\xa0 va crear el nou grup escalenc Oreig de Mar amb Pere Sastre, Te\xc3\xb3filo Cruz, Pere Forgas, Joaquim Vives Plaja i d\'altres. Per l\'altra Sime\xc3\xb3 Catal\xc3\xa0, Lluci\xc3\xa0 Carb\xc3\xb3 i Joan Farr\xc3\xa9s (despr\xc3\xa9s amb Jaume Burjacs a l\'acordi\xc3\xb3 i Nando Reverter al contrabaix) van mantenir el nom Els Pescadors de l\'Escala._NEWLINE_Al llarg dels anys seg\xc3\xbcents, els Pescadors de l\'Escala enregistren un gran nombre de temes populars, de Josep Vicens Xaxu i d\'altres autors de caracter\xc3\xadstiques similars als anteriors, a \xc3\xa0lbums com Can\xc3\xa7ons que tornen (1977), Can\xc3\xa7ons de l\'avi (1979), Suquet de peix (1980) o Mar i terra (1982). A Suquet de Peix hi apareixen temes amb m\xc3\xbasica d\'Antoni Parera Fons sobre textos d\'Antoni Mus (El gra) i Guillem d\'Efak (La joven\xc3\xa7ana i L\'acordi\xc3\xb3 captaire). Parera Fons tamb\xc3\xa9 signa algunes m\xc3\xbasiques i adaptacions a Mar i Terra. _NEWLINE_Encara es va produir una altra escissi\xc3\xb3 al principi dels anys noranta, d\'on va sortir el grup Veus dels Pescadors, amb Lluci\xc3\xa0 Carb\xc3\xb3 (tenor), Pere Bah\xc3\xad, Benet Pera (baix), Jordi Alarc\xc3\xb3n (acordi\xc3\xb3), Sebasti\xc3\xa0 Rub\xc3\xad (segona veu i guitarra) i Enric Bassas (contrabaix)._NEWLINE_Amb el disc Pupurricantus (1997) el grup, amb renovada formaci\xc3\xb3, torna a recuperar aquelles can\xc3\xa7ons \xc2\xabpicaresques\xc2\xbb que havien fet i n\'afegeixen d\'altres de composici\xc3\xb3 pr\xc3\xb2pia, amb lletres de Quim Mas (tenor del grup) i m\xc3\xbasica de l\'Albert Prat (director del grup), com \xc2\xabPupurricantus\xc2\xbb, \xc2\xabEl tango de la perola\xc2\xbb, i \xc2\xabEl bram de l\'ase\xc2\xbb._NEWLINE_A partir de l\'any 1991 el grup comen\xc3\xa7a a fer sentir en els seus enregistraments temes de creaci\xc3\xb3 pr\xc3\xb2pia, cosa que fins aleshores no havia succe\xc3\xaft (sempre amb m\xc3\xbasica de l\'Albert Prat i lletres de Quim Mas, Miquel Espigul\xc3\xa9 i el mateix Albert Prat), havaneres i valsets com \xc2\xabEl mariner enamorat\xc2\xbb, \xc2\xabEnyoran\xc3\xa7a\xc2\xbb, \xc2\xabEl cargol de mar\xc2\xbb, \xc2\xabEl mariner boig\xc2\xbb, \xc2\xabLa festa dels pescadors\xc2\xbb, \xc2\xabLluny de la mar\xc2\xbb, \xc2\xabCan\xc3\xa7\xc3\xb3 de port\xc2\xbb, \xc2\xabJuguem a enamorar-nos\xc2\xbb, \xc2\xabVull ser el teu port\xc2\xbb, \xc2\xabSom de l\'Escala\xc2\xbb, \xc2\xabEnc\xc3\xads d\'Amor\xc2\xbb, \xc2\xabOda al Mediterr\xc3\xa0\xc2\xbb, "Vull tornar", "Rumb-a la Llibertat" i "Jo tamb\xc3\xa9 vull ser mariner", "El tresor de l\'Escala" i "Tramuntana amiga meva", "Estrelles i Rom Cremat", "Ja som aqu\xc3\xad", "Lladre d\'amor","N\xc3\xbaria i el Xaloc", " Sospirs de Mare" i "Mar d\'Estrelles".... _NEWLINE_Sime\xc3\xb3 Catal\xc3\xa0 va morir el 1996, a seixanta-sis anys. La seva fam\xc3\xadlia va cedir el nom registrat del grup Els Pescadors de l\'Escala als quatre nous components: Albert Prat (bar\xc3\xadton i direcci\xc3\xb3 musical), Joaquim Mas (primer tenor i guitarra), Joan Sureda (segon tenor i guitarra) i Joan Bosacoma (bar\xc3\xadton i contrabaix)._NEWLINE_El Govern de Catalunya li atorg\xc3\xa0 la Creu de Sant Jordi el 2014 "en el cinquant\xc3\xa8 aniversari de l\xe2\x80\x99adopci\xc3\xb3 oficial del nom d\xe2\x80\x99un grup constitu\xc3\xaft a finals de la d\xc3\xa8cada de 1950".'